Oscar Pistorius: “Hy het Zuma se familie en ons vriende beledig”Oscar Pistorius tydens sy moordverhoor in die hof. Foto: Daniel Born/The Times/ SAPA Oscar Pistorius het glo Saterdagaand tydens ŉ onderonsie by ŉ kuierplek in die luukse Michelangelo Towers in Sandton, Johannesburg, president Jacob Zuma se familie en sy eie vriende beledig. The Star het Dinsdag berig Jared Mortimer, ŉ sakeman van Johannesburg, beweer hy was saam met Pistorius in die kuierplek, The VIP Room, toe Pistorius hul gemeenskaplike vriende en Zuma se familie beledig het. Mortimer en Pistorius ken mekaar nie persoonlik nie, maar deel gemeenskaplike vriende. Mortimer beweer die beledigings het later tot die onderonsie gelei. “Ek het dit persoonlik opgeneem omdat ek baie goeie vriende met ŉ lid van Zuma se familie is,” het Mortimer aan die koerant gesê. Hy beweer ook dat Pistorius onder die invloed van alkohol was en tydens hul gesprek sy vinger herhaaldelik op Mortimer se bors gedruk het. Mortimer het glo vir Pistorius weggestamp waarna hy oor ŉ stoel geval het. Die kuierplek se uitsmyters het na bewering Pistorius opgehelp, maar is later gevra om Pistorius te verwyder ná ŉ konfrontasie met iemand anders. Beeld het Dinsdag ŉ foto, waar Mortimer oudpresident Nelson Mandela se blad skud, op sy voorblad gepubliseer. Anneliese Burgess, Pistorius se woordvoerder, het Maandag bevestig dat hy oor die naweek in ’n onderonsie by die kuierplek betrokke was, maar het ŉ ander weergawe van die gebeure gegee. Sy het gesê Pistorius was by ŉ spesiale afdeling in die klub toe ŉ man hom genader het wat intussen as Mortimer uitgeken is. “Volgens my kliënt het die individu hom op ŉ aggressiewe wyse begin ondervra oor sake wat verband hou met die verhoor. Dit het tot ŉ argument gelei en my kliënt het die persoon gevra om hom uit te los. Oscar het kort hierna saam met sy neef die kuierplek verlaat,” het Burgess gesê. Perry Mermigas, die klub se woordvoerder, het bevestig dat Pistorius daar gekuier het, maar ontken dat enigiets buitengewoon gebeur het. “Ons is nie bewus hiervan nie. [Pistorius] was hier, maar daar was geen onderonsie nie en as daar was, sou ons daarvan geweet het,” het Mermigas gesê. Pistorius het intussen aangedui hy is spyt dat hy die kuierplek besoek het. “My kliënt is spyt oor sy besluit om na ‘n openbare plek te gaan en sodoende onwelkome aandag te trek,” het Burgess bygevoeg. Pistorius word van moord aangekla nadat hy verlede jaar op Valentynsdag sy vriendin Reeva Steenkamp deur ‘n geslote toiletdeur in sy huis in die ooste van Pretoria doodgeskiet het. Hy voer aan dat hy haar vir ‘n inbreker aangesien het. Die hooggeregshof in Pretoria sal op 7 en 8 Augustus slotbetoë in Pistorius se moordverhoor aanhoor. -SAPA Klik hier om die hooftrekke van die hofverrigtinge gratis op Maroela Media te volg.